Жыджэру хэтщ
Хабзэ хъуауэ, ди къэралым и щIалэ­гъуалэр дапщэщи жыджэру хэтщ «Донор ныбжьыщIэм и махуэ» дунейпсо пса­пащIэ акцэм. 2011 гъэ лъандэрэ къыхалъ­хьауэ екIуэкI а Iуэхугъуэм мы махуэ­хэм ди республикэми зыщиубгъуащ. Хуэныкъуэхэм папщIэ лъы ятыну хьэ­зы­ру ­къэуващ Бэрбэч ХьэтIутIэ и цIэр зе­зыхьэ Къэбэрдей-Балъкъэр къэрал университетым и студентхэм ящыщ куэд.
- Дэ къызэрытщыхъумкIэ, цIыхухэр зэ­рыхъукIэ зэдэIэпыкъужу, зыр адрейм сэ­бэп зэрыхуэхъуным хущIэкъуу щытын ­хуейщ. Абы хуэгъэпсащ дызыхэт Iуэхур, - жеIэ университетым и социально-гуманитар институтым и студсоветым и пашэ ­Хуторская Елизаветэ. - Сэ япэу стыуэ аращ лъы, абы къыхэкIыуи тIэкIу согузавэ. ИтIани, ар зи узыншагъэр къэтIэсхъауэ а дэ ттыну лъым хуэныкъуэхэм яхуэтщIэфыну зэрыщытым сригушхуэу Iуэхум сыхэтщ.
КъБКъУ-м и пресс-IэнатIэм и лэжьа­кIуэ­хэм хъыбар къызэрыдагъэщIамкIэ, а махуэм студент 70-м щIигъу екIуэлIат Лъы щат станцу Налшык дэтым. Абыхэм яхэтт волонтёр-донорхэри япэу Iуэхум хыхьэхэри. Лъы ятын и пэ къихуэу, студентхэм за­хуигъэзащ станцым и къудамэхэм ящыщ зым и унафэщI Дудар Азэ. Абы зэрыжи­IамкIэ, лъы птыну зэрыпсапэм нэмыщI, ар икIи узыншагъэр езыгъэфIакIуэ Iуэху­гъуэщ. Лъы зыта цIыхум и Iэпкълъэпкъыр къощIэрэщIэж, нэхъ ефIэкIуа мэхъу гум, абы екIуалIэ лъынтхуэхэм, тхьэмщIыгъум, лъатэм, нэгъуэщI пкъыгъуэхэми я лэжьэ­кIэр.
- КъинэмыщIауэ, лъы зытыну къытхуэ­кIуэхэм къащIэфынущ я узыншагъэр зы­хуэдэр. Псом япэу гемоглобиныр зыхуэди­зыр къэтхутэнущи, абы къигъэлъэгъуэнущ цIыхум и узыншагъэм иIэ щытыкIэр, - къыхигъэщащ Дударым. - Апхуэдэу псапэш­хуэщ лъы хуэныкъуэхэм фазэрыдэIэпы­къуфыр. И лъымкIэ къыбдэгуашэм къып­хуимыщIа щыIэкъым.
«Донор ныбжьыщIэм и махуэм» хэтхэм я бжыгъэм илъэс къэс хэхъуэ зэпытщ. Абы къегъэлъагъуэ гущIэгъу зыхэлъ щIалэгъуа­лэ куэд дызэриIэр.
ЖЫЛАСЭ Маритэ.
